CELEX: 32021D0787
Language: bg
Date: 2021-05-12 00:00:00
Title: Решение за изпълнение (ЕС) 2021/787 на Комисията от 12 май 2021 година за разрешаване на Литва да откаже да предостави освобождаване от акциз по отношение на определени води за хигиена на устната кухина и определени козметични продукти с вложен алкохол в съответствие с Директива 92/83/ЕИО на Съвета (нотифицирано под номер C(2021)3260) (само текстът на литовски език е автентичен)

17.5.2021   
               
               
                  BG
               
               
                  Официален вестник на Европейския съюз
               
               
                  L 173/3
               
            
         РЕШЕНИЕ ЗА ИЗПЪЛНЕНИЕ (ЕС) 2021/787 НА КОМИСИЯТА
         от 12 май 2021 година
         за разрешаване на Литва да откаже да предостави освобождаване от акциз по отношение на определени води за хигиена на устната кухина и определени козметични продукти с вложен алкохол в съответствие с Директива 92/83/ЕИО на Съвета
         
            
               (нотифицирано под номер C(2021)3260)
            
         
         (само текстът на литовски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 92/83/ЕИО на Съвета от 19 октомври 1992 г. за хармонизиране на структурата на акцизите върху алкохола и алкохолните напитки (1), и по-специално член 27, параграф 5 от нея,
         като има предвид, че:
         
                     (1)
                  
                  
                     Директива 92/83/ЕИО има за цел в областта на данъчното облагане на алкохола да се осигурят условия, гарантиращи създаването и функционирането на вътрешния пазар. В член 27, параграф 1 от Директива 92/83/ЕИО се посочват обхванатите от нея продукти, които държавите членки са длъжни да освободят от акциз. В член 27, параграф 1, буква б) от Директива 92/83/ЕИО се предвижда освобождаване от акциз за обхванатите от същата директива денатурирани продукти, които се използват за производството на какъвто и да е продукт, който не е предназначен за консумация от човека. Системата, определена в Директива 92/83/ЕИО, е система на взаимно приeмане. Щом продукт, попадащ в обхвата на член 27, параграф 1, буква б) от Директива 92/83/ЕИО, бъде освободен от акциз в която и да било държава членка, той може да се движи свободно в целия Съюз, без да подлежи на облагане с акциз. Член 27, параграф 5 от Директива 92/83/ЕИО дава възможност на държавите членки да откажат да предоставят такова освобождаване, ако съответният продукт води до отклонение от акцизно облагане, избягване на акцизи или злоупотреба.
                  
               
                     (2)
                  
                  
                     В съответствие с член 27, параграф 5 от Директива 92/83/ЕИО с писмо от 3 юни 2016 г. Литва уведоми Комисията за отказа си да предостави освобождаването от акциз, предвидено в член 27, параграф 1, буква б) от Директива 92/83/ЕИО, за етилов алкохол, който е денатуриран с изопропилов алкохол с количество, непревишаващо 10 литра на 1 хектолитър абсолютен етилов алкохол, и се използва в определени води за хигиена на устната кухина и в определени козметични продукти с вложен алкохол („съответните продукти“). Литва е на мнение, че съответните продукти водят до отклонение от акцизно облагане, избягване на акцизи и злоупотреба на нейна територия.
                  
               
                     (3)
                  
                  
                     На 15 юни 2016 г. Комисията предаде съобщението на Литва на останалите държави членки и ги прикани да представят своите коментари.
                  
               
                     (4)
                  
                  
                     На заседанието на Комитета по акцизите, проведено на 8 ноември 2016 г., държавите членки се споразумяха, че е необходимо действащата в рамките на програмата „Фискалис“ проектна група относно мерките за приключване на работата във връзка с напълно и частично денатурирания алкохол да проучи рецептурите за денатуриране, използвани при козметичните продукти и продуктите за лична грижа, и да представи становище относно рецептурата, която е подходяща за тези продукти. Комитетът ще се занимае отново с този въпрос след становището на проектната група по програмата „Фискалис“. Тази проектна група отбеляза, че рецептурата, използвана в съответните продукти, се използва в много други продукти, които не са предназначени за консумация от човека. Тези други продукти обаче не са довели до отклонение от акцизно облагане, избягване на акцизи или злоупотреба. Облагането на всички продукти, денатурирани по посочената рецептура, следователно би било непропорционално. Поради това с писмо от 21 януари 2019 г. Комисията прикани Литва да представи подробно описание на съответните продукти, а не рецептурата за денатуриране.
                  
               
                     (5)
                  
                  
                     С писмо от 21 август 2019 г. Литва представи допълнителна информация относно съответните продукти. Комисията предаде тази информация на останалите държави членки. В писмото си Литва поясни, че съответните продукти са води за хигиена на устната кухина с търговски наименования „Classic“ и „Crystal“, с алкохолно съдържание по обем приблизително 20 %, и козметични продукти с вложен алкохол с търговски наименования „Yellow“, „Citrus“, „Green“, „Citrina“, „Red“, „Avietė“, „Blue“ и „Juodieji serbentai“, с алкохолно съдържание по обем приблизително 60 %. Съответните продукти не се използват за хигиенните или козметичните цели, указани на етикета. Според писмото икономическите оператори предлагат тези продукти на уязвими групи от литовското население за консумация като опияняващи алкохолни напитки, без да са отстранили токсичното денатуриращо вещество, което е вредно за здравето на човека. Съответните продукти се използват за консумация от човека, поради което Литва счита, че те не следва да се ползват от освобождаване от акциз. В писмото на Литва се заключава, че това води до злоупотребата, упомената в член 27 от Директива 92/83/ЕИО.
                  
               
                     (6)
                  
                  
                     Освен това по преценка на Литва за периода 2009—2016 г. общият обем на съответните продукти, продадени на литовския пазар, е бил приблизително 1 500 000 литра, т.е. изгубените приходи от акцизи възлизат на около 11 500 000 EUR, което е 1 % от общите приходи от акцизи върху етиловия алкохол в Литва през посочения период. В писмото на Литва се заключава, че това води до посочените в член 27 от Директива 92/83/ЕИО злоупотреба, отклонение от акцизно облагане и избягване на акцизи.
                  
               
                     (7)
                  
                  
                     На заседанието на Комитета по акцизите, състояло се на 15 ноември 2019 г., държавите членки обсъдиха облагането на продуктите и представените от Литва доказателства за отклонение от акцизно облагане, избягване на акцизи и злоупотреба. Държавите членки изразиха своята подкрепа за решаването на този проблем в Литва. Те освен това изразиха подкрепата си за вземане на мерки по отношение на сериозния риск, че икономическите оператори биха могли лесно да изменят търговското наименование на съответните продукти или да направят други изменения, за да заобиколят отказа от предоставяне на освобождаване съгласно член 27, параграф 1, буква б) от Директива 92/83/ЕИО.
                  
               
                     (8)
                  
                  
                     Комисията смята, че консумацията на съответните продукти като опияняващи алкохолни напитки представлява неподходяща употреба със сериозни отрицателни последици за здравето и за данъчните приходи.
                  
               
                     (9)
                  
                  
                     Икономическите оператори, предлагащи съответните продукти, се ползват от по-благоприятен акцизен режим в сравнение с този, който се прилага за алкохолните напитки. Литва освен това доказа, че понася значителни загуби на приходи от акцизи върху етиловия алкохол, използван в съответните продукти. Въз основа на представените от Литва доказателства, които поради своето естество е трудно да се набавят, и въз основа на приблизителната оценка на загубите на приходи от акцизи Комисията счита, че съответните продукти водят до отклонение от акцизно облагане, избягване на акцизи и злоупотреба.
                  
               
                     (10)
                  
                  
                     Като се има предвид, че съответните продукти водят до отклонение от акцизно облагане, избягване на акцизи и злоупотреба, на Литва следва да се разреши да откаже да предостави за посочените продукти освобождаване съгласно член 27, параграф 1, буква б) от Директива 92/83/ЕИО.
                  
               
                     (11)
                  
                  
                     Комисията освен това е на мнение, че икономическите оператори, които произвеждат съответните продукти, биха могли лесно да заобиколят отказа от предоставяне на освобождаване съгласно член 27, параграф 1, буква б) от Директива 92/83/ЕИО, като изменят някой елемент от съответните продукти, например търговското наименование. За да се предотврати такова заобикаляне, на Литва следва също така да се разреши да откаже да предостави освобождаване на всички други подобни течни козметични продукти с вложен алкохол и води за хигиена на устната кухина, които се консумират като алкохолни напитки.
                  
               
                     (12)
                  
                  
                     Мерките, предвидени в настоящото решение, са в съответствие със становището на Комитета по акцизите,
                  
               ПРИЕ НАСТОЯЩОТО РЕШЕНИЕ:
         
            Член 1
            На Литва се разрешава да откаже да предостави освобождаване от хармонизирания акциз върху етиловия алкохол, който е денатуриран с изопропилов алкохол с количество, непревишаващо 10 литра на 1 хектолитър абсолютен етилов алкохол, и се използва за производството на следните течни козметични продукти с вложен алкохол и води за хигиена на устната кухина (или в каквито и да било други подобни течни козметични продукти с вложен алкохол и води за хигиена на устната кухина), които не са предназначени за консумация от човека, но се консумират като алкохолни напитки:
            
                        а)
                     
                     
                        води за хигиена на устната кухина с алкохолно съдържание по обем, надвишаващо 20 %, с търговските наименования „Classic“ и „Crystal“;
                     
                  
                        б)
                     
                     
                        козметични продукти с вложен алкохол, с алкохолно съдържание по обем, надвишаващо 60 %, с търговските наименования „Yellow“, „Citrus“, „Green“, „Citrina“, „Red“, „Avietė“, „Blue“ и „Juodieji serbentai“.
                     
                  
         
            Член 2
            Адресат на настоящото решение е Република Литва.
         
         
            Съставено в Брюксел на 12 май 2021 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  OВ L 316, 31.10.1992 г., стр. 21.